Diari Oficial de la Generalitat Valenciana


Sumari del DOGV 8138, del 29-09-2017 (2017/8442)

ORDRE 26/2017, de 21 de setembre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen les bases reguladores per a la concessió d'ajudes destinades per a la redacció de nous plans locals de prevenció d'incendis forestals (PLPIF) o per a la revisió dels ja aprovats per part dels municipis de la Comunitat Valenciana en el marc del Programa de Desenvolupament Rural 2014/2020 de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/09/21/26/dof/vci/html**

### Dades del document

Número de DOGV
:   8138

Data del DOGV
:   29-09-2017

Secció del DOGV
:   I. DISPOSICIONS GENERALS

Número del document
:   2017/8442


Data del document
:   21-09-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

ORDRE 26/2017, de 21 de setembre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen les bases reguladores per a la concessió d'ajudes destinades per a la redacció de nous plans locals de prevenció d'incendis forestals (PLPIF) o per a la revisió dels ja aprovats per part dels municipis de la Comunitat Valenciana en el marc del Programa de Desenvolupament Rural 2014/2020 de la Comunitat Valenciana. [2017/8442]  
Índex  
  
Preàmbul  
Article únic. Aprovació de les bases reguladores  
Disposició addicional única. Incidència en el pressupost de la Generalitat.  
Disposició derogatòria única. Derogació de normes.  
Disposicions finals  
Primera. Habilitació  
Segona. Entrada en vigor  
Annex. Bases reguladores de les subvencions destinades a la realització o revisió de plans locals de Prevenció d'Incendis Forestals en el marc del Programa de Desenvolupament Rural 2014/2020 de la Comunitat Valenciana  
Primera. Objecte i àmbit d'actuació i definicions  
Segona. Requisits que han de complir els beneficiaris  
Tercera. Finançament de les ajudes  
Quarta. Tipus i quantia de les ajudes  
Cinquena. Concurrència amb altres ajudes  
Sisena. Sol·licituds i documentació  
Setena. Obligacions dels beneficiaris  
Huitena. Tramitació, valoració i proposta de resolució  
Novena. Resolució de la convocatòria de subvencions  
Deu. Pagament i justificació de les subvencions concedides  
Onze. Pèrdua o minoració i reintegrament de la subvenció  
Dotze. Seguiment i control  
Tretze. Transparència  
Catorze. Publicitat i finançament de les ajudes  
Quinze. Informació i publicitat  
Setze. Protecció de dades.  
  
  
PREÀMBUL  
  
El Reglament (UE) núm. 1305/2013, del Parlament Europeu i del Consell, de 17 de desembre de 2013, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER) i pel qual es deroga el Reglament (CE) núm. 1698/2005 del Consell, estableix normes generals que regeixen l'ajuda de la Unió al desenvolupament rural finançada pel FEADER, fixa els objectius a què ha de contribuir la política de desenvolupament rural i les corresponents prioritats de la Unió en la dita matèria, traça el context estratègic de la referida política i defineix les mesures que han de ser adoptades per a l'execució d'aquesta.  
El Reglament (UE) núm. 1305/2013, es desplega per mitjà dels reglaments següents: el Reglament Delegat (UE) núm. 807/2014, de la Comissió, d'11 de març de 2014, que el completa i introdueix disposicions transitòries i el Reglament d'Execució (UE) núm. 808/2014, de la Comissió, de 17 de juliol de 2014, que estableix disposicions d'aplicació d'aquest.  
D'acord amb els reglaments esmentats, la Generalitat, per mitjà de la conselleria competent en prevenció d'incendis forestals i de l'Agència Valenciana de Foment i Garantia Agrària (AVFGA), com a organisme pagador i autoritat de gestió de les ajudes FEADER a la Comunitat Valenciana, ha elaborat el Programa de Desenvolupament Rural de la Comunitat Valenciana 2014-2020 (d'ara endavant, PDR-CV 2014-2020), aprovat per la Comissió Europea mitjançant una Decisió C (18898218), de 28 de juliol de 2015.  
Amb data 5 de desembre de 2016, la Comunitat Valenciana va presentar a la Comissió Europea la primera proposta de modificació del PDR-CV 2014-2020. La finalitat de la dita proposta és la introducció o eliminació de mesures o tipus d'operacions, així com la incorporació d'alguns canvis en la descripció de les mesures.  
La versió revisada del PDR-CV 2014-2020 queda de la manera següent:  
- Mesura 8. Inversions en el desenvolupament de zones forestals i millora de la viabilitat dels boscos.  
- Submesura 8.3. Ajuda per a la prevenció dels danys causats als boscos pels incendis, desastres naturals i catàstrofes.  
- Operació 8.3.3. Ajudes per a la redacció o revisió dels plans locals de prevenció d'incendis forestals, que consisteix en una subvenció per a la redacció de nous plans locals de prevenció d'incendis forestals (PLPIF) o per a la revisió dels ja aprovats per part de les entitats locals.  
  
La Resolució de 29 de juliol de 2005, de la Conselleria de Territori i Habitatge (DOGV 5062, 02.08.2005), al punt primer diu que es declara «zona d'alt risc d'incendi el conjunt dels terrenys forestals de la Comunitat Valenciana». Totes les zones declarades d'alt risc d'incendi hauran de disposar d'un «pla de defensa», en aplicació de l'article 48 de la Llei 43/2003, de 21 de novembre, de Forests.  
  
Els PLPIF es regulen en l'article 55 de la Llei 3/1993, de 9 de desembre, forestal de la Comunitat Valenciana i en l'article 138 del Decret 98/1995, de 16 de maig, pel qual s'aprova el Reglament de la Llei 3/1993, segons els quals: «tindran caràcter subordinat respecte als plans de prevenció d'incendis de demarcació i una vegada aprovats formaran part dels plans locals d'emergència que estableix la Directriu Bàsica de Protecció Civil d'Emergència per Incendis Forestals». El contingut mínim dels PLPIF es regula en l'article 140 del Decret 98/1995.  
  
Disposar d'aquesta planificació és fonamental per a poder conciliar i regular l'ús del foc en els distints municipis de la Comunitat Valenciana i planificar d'una forma coherent el territori forestal.  
A les ajudes regulades en la present ordre els resulta d'aplicació la normativa següent:  
a) Comunitària:  
- Reglament (UE) núm. 1303/2013, del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell, així com els reglaments de desplegament d'aquest;  
- Reglament (UE) núm. 1305/2013, del Parlament Europeu i del Consell, de 17 de desembre de 2013, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER) i pel qual es deroga el Reglament (CE) núm. 1698/2005, del Consell, desplegat pels reglaments (UE) núm. 807/2014 i (UE) núm. 808/2014, de la Comissió;  
- Reglament (UE) núm. 1306/2013 del Parlament Europeu i del Consell, de 17 de desembre de 2013, sobre el finançament, la gestió i el seguiment de la Política Agrícola Comuna, pel qual es deroguen els reglaments (CE) 352/78, (CE) 165/94, (CE) 2799/98, (CE) 814/2000, (CE) 1290/2005 i (CE) 485/2008 del Consell, així com els reglaments de desplegament d'aquest;  
- Reglament (UE) núm. 702/2014, de la Comissió, de 25 de juny de 2014, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea.  
b) Nacional  
La normativa bàsica prevista en la Llei 38/2003, de 17 de novembre, general de subvencions i en el seu Reglament, aprovat pel Reial decret 887/2006, de 21 de juliol.  
c) Autonòmica  
- Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
No subjecció a la política de la competència de la UE: en aplicació dels articles 1.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que les ajudes per a la redacció / revisió de plans locals de Prevenció d'Incendis Forestals queden fora de l'àmbit d'aplicació de l'article 42 del TFUE, per la qual cosa tenen la consideració d'ajudes d'estat.  
  
Als efectes de l'exempció de la notificació individual d'aquestes a la Comissió, s'acullen al règim previst en el capítol I i en els apartats 2 a 12 de l'article 34 del Reglament (UE) 702/2014 de la Comissió, de 25 de juny de 2014, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del TFUE.  
  
Les esmentades ajudes han sigut comunicades a la Comissió amb núm. de registre SA. 43828 (2015/XA).  
Així mateix, es fa constar que la present norma està inclosa com una de les iniciatives reglamentàries a tramitar per aquesta conselleria en el marc del Pla normatiu de l'Administració de la Generalitat 2017, aprovat per Acord del Consell de 17 de febrer de 2017.  
D'acord amb el que disposa l'article 129 de la Llei 39/2015, d'1 d'octubre, de procediment administratiu comú de les administracions públiques, en l'exercici de la potestat reglamentària l'Administració pública actuarà d'acord amb els principis de necessitat, eficàcia, proporcionalitat, seguretat jurídica, transparència i eficiència, i la present ordre està en tot moment subjecta als dits principis.  
  
En el procés d'elaboració d'aquesta ordre, segons el que disposa l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions, han emés un informe l'Advocacia General de la Generalitat i la Intervenció Delegada de la conselleria competent en matèria de prevenció d'incendis forestals.  
  
Per tot això, a proposta del titular de la direcció general competent en prevenció d'incendis forestals, de conformitat amb la Llei 38/2003, de 17 de novembre, general de subvencions, d'acord el Consell Jurídic Consultiu de la Comunitat Valenciana i fent ús de les atribucions conferides per l'article 28 de la Llei 5/1983, de 30 de desembre, del Consell; així com del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, i dels articles 160.2 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,  
  
  
  
ORDENE  
  
Article únic. Aprovació de les bases reguladores  
S'aproven les bases reguladores per les quals es regeixen les subvencions destinades per a la redacció de nous plans locals de prevenció d'incendis forestals (PLPIF) o per a la revisió dels ja aprovats per part dels municipis de la Comunitat Valenciana contingudes en l'annex I d'aquesta ordre.  
  
DISPOSICIÓ ADDICIONAL  
  
Única. Incidència en el pressupost de la Generalitat  
La present ordre no suposa obligacions econòmiques per a la Generalitat, i seran, si és el cas, les successives resolucions per les quals s'efectuen les convocatòries periòdiques específiques de les ajudes les que comportaran dites obligacions econòmiques.  
  
DISPOSICIÓ DEROGATÒRIA  
  
Única. Derogació de normes  
Queda derogada qualsevol altra ordre o disposició del mateix rang o d'un rang inferior que haguera tingut per objecte l'aplicació d'instruments de gestió en prevenció d'incendis forestals en el Programa de desenvolupament rural de la Comunitat Valenciana per al període 2007-2013.  
Queden derogades totes aquelles disposicions del mateix rang o d'un rang inferior, en allò que contradiguen o s'oposen al que disposa la present norma.  
  
DISPOSICIONS FINALS  
  
Primera. Habilitació  
La direcció general amb competències en matèria de prevenció d'incendis forestals podrà dictar totes les instruccions de caràcter intern i organitzatiu que siguen necessàries perquè adopte les mesures necessàries per a l'aplicació d'aquesta ordre i de les convocatòries corresponents.  
  
Segona. Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana  
  
València, 21 de setembre de 2017  
  
La consellera d'Agricultura, Medi Ambient,   
Canvi Climàtic i Desenvolupament Rural  
ELENA CEBRIÁN CALVO  
  
  
ANNEX  
Bases reguladores de les subvencions destinades a la realització o revisió de plans locals de prevenció d'incendis forestals en el marc del Programa de Desenvolupament Rural 2014/2020 de la Comunitat Valenciana  
  
Primera. Objecte i àmbit d'actuació i definicions  
1. L'objecte consisteix a regular la concessió de les subvencions per a la redacció de nous plans locals de prevenció d'incendis forestals (d'ara en avant PLPIF) o revisió dels ja aprovats per part de municipis de la Comunitat Valenciana.  
2. Definicions:  
a) Un pla local de prevenció d'incendis forestals (PLPIF) és un document de planificació en prevenció d'incendis forestals d'acord amb el que s'ha descrit en l'article 55 de la Llei 3/1993, de 9 de desembre, forestal de la Comunitat Valenciana, i en l'article 138 del Decret 98/1995, de 16 de maig, pel qual s'aprova el Reglament de la Llei 3/1993. Els continguts mínims que han de tindre es regulen en l'article 140 del Decret 98/1995, que al seu torn estan desplegats en una norma tècnica específica per a cada una de les 11 demarcacions forestals en què es divideix la Comunitat Valenciana a l'efecte de la planificació en prevenció d'incendis forestals, o la norma tècnica en vigor que l'actualitze i unifique per a tots els plans de demarcació de la Comunitat Valenciana.  
b) Els plans locals reduïts de prevenció d'incendis forestals (PLRPIF) són aquells documents que han de presentar els municipis que tinguen una superfície mínima de gestió i que es troben en la llista que acompanya la norma tècnica en vigor.  
c) Es considera revisió d'un PLPIF a l'efecte d'aquesta subvenció, quan aquest compte amb una resolució aprovatòria de la conselleria competent en prevenció d'incendis forestals si:  
- Ha complit la vigència aprovada.  
- Haja d'adaptar-e a una planificació de rang superior vigent, a la qual està subordinada.  
  
Segona. Requisits que han de complir els beneficiaris  
1. Per a poder ser beneficiàries de les subvencions regulades per aquestes bases, els municipis han de complir els requisits següents:  
a) Municipis de la Comunitat Valenciana.  
b) Que en el terme municipal hi haja terrenys forestals.  
c) Que es troben en zona d'alt risc d'incendis  
2. Els PLPIF redactats han de complir els requisits següents:  
a) Els projectes han d'estar firmats per un tècnic amb formació universitària en prevenció d'incendis forestals.  
b) Els PLPIF s'han d'ajustar a la norma tècnica que establisca les característiques dels PLPIF.  
3. Si es pretén revisar un PLPIF ja existent, s'haurà de complir, a més, que prèviament ha d'existir un pla local amb una resolució aprovatòria per la conselleria competent en prevenció d'incendis forestals.  
  
4. No podran obtindre la condició de beneficiari de les subvencions regulades en aquesta ordre les entitats o organitzacions en els quals concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions.  
  
Tercera. Finançament de les ajudes  
1. Les ajudes regulades en la present ordre estaran finançades, en els percentatges de participació de cada administració establits en el PDRCV2014/2020, pel FEADER, el Ministeri d'Agricultura, Alimentació i Medi Ambient i La Generalitat, i el seu marc de vigència s'estendrà fins a l'any 2020, en el marc del Programa de Desenvolupament Rural de la Comunitat Valenciana per al període 2014/2020.  
2. Les convocatòries anuals es realitzaran si en el pressupost anual hi ha crèdit adequat i suficient, contindran les quanties totals màximes i les aplicacions pressupostàries que les financen i es faran públiques anualment mitjançant una resolució del titular de la direcció general amb competències en matèria de prevenció d'incendis forestals per delegació de la persona titular de la presidència de l'AVFGA, publicada en el Diari Oficial de la Generalitat Valenciana, d'acord amb els pressupostos de la Generalitat corresponents a cada exercici pressupostari.  
  
  
Quarta. Tipus i quantia de les ajudes  
S'estableix un finançament màxim del 80 % de la inversió realitzada en el cost de redacció del PLPIF, les quanties màximes aplicables són les següents:  
a) Redacció d'un pla local de prevenció d'incendis forestals (PLPIF) en els termes municipals la superfície forestal dels quals siga igual o major de 2.000 hectàrees de terreny forestal: 9.000 ?.  
b) Redacció d'un pla local de prevenció d'incendis forestals (PLPIF) en els termes municipals la superfície forestal dels quals siga menor de 2.000 hectàrees de terreny forestal: 6.500 ?.  
c) Redacció d'un pla local reduït de prevenció d'incendis forestals (PLRPIF): 4.000 -  
d) Revisió d'un pla local de prevenció d'incendis forestals: 3.500 ?.  
  
Les despeses subvencionables són les derivats de la redacció o revisió dels PLPIF.  
  
Cinquena. Concurrència amb altres ajudes  
1. Les ajudes regulades en aquesta ordre són incompatibles amb qualsevol contribució concedida amb la mateixa finalitat pels fons estructurals, el fons de cohesió o qualsevol altre instrument financer de la Unió, segons estableix l'article 59.8 del Reglament 1305/2013, relatiu a l'ajuda al desenvolupament rural a través del FEADER.  
2. Les ajudes regulades en aquestes bases són compatibles amb altres determinades per a la mateixa finalitat convocades per altres administracions o ens públics o privats nacionals o internacionals, exclosos els supòsits del punt 1. No obstant això, l'import o el percentatge de totes les ajudes concedides per a la mateixa finalitat no podrà superar en cap cas els límits establits pel Reglament 1305/2013.  
3. L'import global de les ajudes no podrà superar en cap cas, de forma aïllada o acumulada amb altres ajudes d'altres administracions públiques o ens públics o privats, nacionals o internacionals, destinades a la mateixa finalitat, el 80 % del cost de les actuacions subvencionables.  
  
Sisena. Sol·licituds i documentació  
1. Els interessats que tinguen les condicions previstes en la base segona d'aquesta ordre presentaran les sol·licituds a través del model normalitzat que es publicarà en la seu electrònica de la Generalitat, www.gva.es, en la forma que es determine en les convocatòries.  
2. La sol·licitud anirà acompanyada de la documentació següent:  
a) Certificat de secretaria de l'acord de l'òrgan competent pel qual s'acorda sol·licitar l'ajuda.  
b) Memòria justificativa de l'actuació a realitzar firmada pel sol·licitant o representant, en la qual es farà constar la partida pressupostària a què imputaran l'actuació.  
c) Pressupost desglossat segons els diferents blocs de despeses subvencionables, així com l'import sol·licitat que en cap cas podrà superar l'import màxim establit.  
d) Acreditació de la titularitat de les dades bancàries per al pagament de la subvenció, d'acord amb el que estableix l'Ordre 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat.  
3. El formulari de sol·licitud incorporarà les declaracions responsables següents, que hauran de ser subscrites en tot cas/si és el cas pels sol·licitants:  
a) No estar incurs en alguna de les circumstàncies arreplegades en l'apartat 2n de l'article 13 de la Llei 38/2003, de 17 de novembre, general de subvencions.  
b) No haver sol·licitat una altra ajuda per a la mateixa finalitat. Si s'han obtingut subvencions per a les mateixes despeses subvencionables procedents de qualsevol de les administracions o entitats públiques nacionals o internacionals, s'haurà d'especificar la quantia, la data de concessió i l'organisme que concedeix l'ajuda.  
4. Els interessats són responsables de la veracitat dels documents que presenten i els òrgans gestors podran sol·licitar de manera motivada la confrontació de les còpies que han aportat, per a la qual cosa podran requerir l'exhibició del document o de la informació original, sense perjuí de les facultats de comprovació, control i inspecció que tenen atribuïdes les administracions públiques.  
5. D'acord amb el que disposa l'article 28 de la Llei 39/2015, d'1 d'octubre, la presentació de la sol·licitud comporta l'autorització a l'òrgan gestor del procediment per a obtindre directament les dades d'identitat del sol·licitant o, si és el cas, del seu representant legal i d'estar al corrent del compliment de les seues obligacions tributàries i davant de la Seguretat Social. En el cas que el sol·licitant s'opose que l'òrgan gestor obtinga directament aquesta informació, haurà d'indicar-ho expressament en el formulari i quedarà obligat a aportar els documents acreditatius corresponents.  
6. En el cas que la sol·licitud no tinga els requisits exigits o no s'adjunten els documents preceptius, la persona interessada serà requerida perquè, en un termini de 10 dies, esmene la falta o adjunte els documents, amb la indicació que si així no ho fera, es consideraria que desisteix de la seua petició, amb la resolució prèvia que haurà de ser dictada en els termes que preveu l'article 21 apartat 1r de la Llei 39/2015, d'1 d'octubre, del procediment administratiu comú de les administracions públiques.  
7. Així mateix, es podrà requerir del sol·licitant qualssevol altres dades, documents i informes complementaris que siguen necessaris per a la resolució de l'expedient, així com l'acreditació dels requisits a què es refereix la documentació administrativa.  
8. El termini per a la presentació de les sol·licituds d'ajudes s'establirà en la convocatòria d'aquestes, que es publicarà en el Diari Oficial de la Generalitat Valenciana.  
9. Podran ser subvencionades actuacions iniciades o realitzades abans de presentar la sol·licitud d'ajuda, sempre que ho siguen l'any pressupostari de la convocatòria i que no s'hagen conclòs materialment o s'hagen executat íntegrament abans que el beneficiari presente a l'autoritat de gestió la sol·licitud d'ajuda.  
10. En tot el període 2014-2020 només es podrà percebre ajuda una sola vegada per al mateix concepte.  
  
Setena. Obligacions dels beneficiaris  
1. Els beneficiaris de les subvencions hauran de:  
a) Complir l'objectiu que fonamenta la concessió de la subvenció.  
  
b) Justificar el compliment dels requisits i condicions, així com la realització del projecte i el compliment de la finalitat que determinen la concessió o gaudi de la subvenció.  
c) Sotmetre's a les actuacions de comprovació, que efectuarà l'òrgan concedent, així com a qualssevol altres de comprovació i control financer que corresponen a la Generalitat, Administració de l'Estat i Comissió Europea i a aportar tota la informació i documentació que els fóra requerida.  
d) Acceptar les bases fixades en aquesta ordre de bases, la convocatòria periòdica a què s'aculla la sol·licitud i aquelles directrius que la Direcció General de Prevenció d'incendis forestals establisca per al seu desenvolupament i seguiment.  
e) Comunicar per escrit a la conselleria competent en prevenció d'incendis forestals l'obtenció de qualsevol altra ajuda o subvenció per a la mateixa finalitat, procedent de qualssevol altres administracions, ens públics o privats.  
f) Les altres previstes en l'article 14 de la Llei 38/2003, de 17 de novembre, general de subvencions, i del seu Reglament, aprovat per RD 887/2006, de 21 de juliol.  
g) Portar un sistema de comptabilitat separada o codis comptables adequats per a totes les transaccions relatives a la subvenció finançada amb FEADER.  
h) Els beneficiaris han de complir el que estableix l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, respecte a l'obligatorietat de donar l'adequada publicitat al caràcter públic del finançament de les actuacions objecte de subvenció, d'acord amb el que estableixen els punts 2 i 3 de l'article 3 de la Llei 2/2015, així com l'article 18 de la Llei 38/2003, de 26 de novembre, general de subvencions.  
  
i) Els beneficiaris han de mantindre a disposició de l'Administració, durant almenys els tres anys següents al pagament final, els justificants de pagament de les despeses finançades i dels ingressos per les ajudes percebudes.  
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.  
3. Sense perjuí dels compromisos específics establits en cada una de les línies d'ajuda, els beneficiaris, per mitjà de la firma de la sol·licitud d'ajuda, es comprometen a informar el públic de l'ajuda obtinguda del FEADER durant la realització d'una acció subvencionada, de la forma següent:  
a) En totes les activitats d'informació i comunicació que duga a terme, el beneficiari haurà de reconéixer el suport del FEADER a l'operació mostrant l'emblema de la Unió i una referència a l'ajuda del FEADER.  
b) A través de la pàgina web del beneficiari, si en té, amb una breu descripció de les accions a realitzar, objectius i resultats i l'ajuda obtinguda de la UE, tot això amb els elements a què es refereix el punt 1 de la part 2 de l'annex III del Reglament (UE) núm. 808/2014, modificat pel Reglament (UE) 2016/669 de la Comissió.  
  
  
Huitena. Tramitació, valoració i proposta de resolució  
1. La concessió de les subvencions es realitzarà per mitjà del procediment de concurrència competitiva a què es refereix l'article 22 de la Llei 38/2003, de 17 de novembre, general de subvencions, d'acord amb els criteris de valoració que s'indiquen en l'apartat 5.  
2. L'òrgan encarregat de l'ordenació i instrucció del procediment és el servei territorial de la província a la qual pertany el municipi, de la conselleria competent en prevenció d'incendis forestals, que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.  
3. Finalitzada la fase d'instrucció, s'emetrà per a cada expedient un informe en què s'especifique si, amb la informació que es troba en el seu poder, la sol·licitud compleix els requisits establits per a accedir a l'ajuda i el tipus i quantia que li corresponga, d'acord amb la base quarta de l'ordre.  
4. La valoració de les sol·licituds presentades la realitzarà una comissió de valoració, composta per la persona titular del Servei de Prevenció d'Incendis Forestals en qualitat de president, el cap de secció de Prevenció d'Incendis Forestals, un representant de la sotssecretaria de la conselleria competent en prevenció d'incendis forestals i fins a un màxim de tres tècnics de prevenció d'incendis forestals designats per la persona titular de la direcció general amb competències en prevenció d'incendis forestals. Un dels membres de la comissió actuarà en qualitat de secretari de la Comissió, que atenent els criteris i requisits establits i d'acord amb la disponibilitat pressupostària, alçarà acta i formularà la proposta de resolució a l'òrgan concedent.  
  
5. Per a l'atorgament de les subvencions, en règim de concurrència competitiva, a l'efecte d'establir l'ordre de prelació entre les sol·licituds admeses a tràmit, es tindran en compte, els barems i criteris següents:  
  
  
Concepte Valor  
1. Superfície del terme municipal, segons definició del PATFORCV:  
· Més de la meitat de la superfície del terme municipal és terreny forestal estratègic  
· Més de la meitat de la superfície del terme municipal és terreny forestal no estratègic.   
+2  
  
+1  
2. Més de la meitat de la superfície del terme municipal està continguda en Xarxa Natura 2000. +1  
3. Més de la meitat de la superfície del terme municipal està continguda en un Espai Natural Protegit. +1  
4. El terme municipal està contingut en un Pla de Prevenció d'Incendis Forestals de Demarcació +1  
5. El terme municipal està contingut, almenys, en un Pla de Prevenció d'Incendis Forestals d'Espais Naturals   
Protegits. +1  
6. Superfície forestal present en el municipi:  
· És major o igual a 250 hectàrees  
· És menor a 250 hectàrees   
+2  
+1  
7. Criteris de prioritat establits en la planificació de prevenció d'incendis supramunicipal ja existent, basats en una anàlisi estadística del risc, de la perillositat i de la fragilitat, segons la metodologia establida en PATFOR (2012) i plans de prevenció d'incendis de demarcació (major puntuació, no acumulable):  
· Més del 50 % de la superfície forestal del terme municipal presenta un risc extrem d'incendi  
· Més del 25 % de la superfície forestal del terme municipal presenta un risc extrem d'incendi  
· Més del 50 % de la superfície forestal del terme municipal presenta un risc mitjà d'incendi  
· Més del 25 % de la superfície forestal del terme municipal presenta un risc mitjà d'incendi   
  
  
  
  
+3  
  
+2  
  
+2  
  
+1  
  
  
Cada apartat puntua una vegada únicament. Si no es compleixen les condicions de l'apartat, la puntuació obtinguda serà zero (0).  
El resultat final serà la suma de la puntuació obtinguda en cada un dels set (7) apartats.  
La puntuació mínima a obtindre serà de dos (2) punts, que hauran d'obtindre's, almenys, de dos (2) apartats distints.  
En el cas que no s'obtinga la puntuació mínima de 2 punts les sol·licituds seran desestimades excloent-ne el procediment de la convocatòria anual.  
En el cas que diverses sol·licituds tinguen la mateixa puntuació, el criteri de desempat seran les hectàrees forestals arborades presents en el terme municipal de major a menor.  
6. La comissió de valoració elaborarà una llista ordenada amb tots els sol·licitants de la subvenció admesos, a fi d'establir l'ordre de prelació entre les sol·licituds i proposarà a l'òrgan competent per a resoldre els beneficiaris de la subvenció fins a esgotar el crèdit de la convocatòria.  
7. En el cas de PLPIF elaborats abans de la convocatòria corresponent, per a ser subvencionables hauran d'haver-se realitzat d'acord amb el que estableixen les presents bases.  
  
Novena. Resolució de la convocatòria de subvencions  
1. La competència per a resoldre les convocatòries corresponents pertoca a la direcció general amb competències en matèria de prevenció d'incendis forestals segons l'Acord de 26 d'abril de 2012 pel qual es deleguen les funcions d'autorització del pagament de fons FEADER entre l'organisme pagador i els distints òrgans administratius de la Conselleria d'Agricultura, Pesca, Alimentació i Aigua, així com de la Conselleria d'Infraestructures, Territori i Medi Ambient, i de la Conselleria de Governació.  
2. Al mateix temps, les sol·licituds d'ajuda que no puguen ser ateses per excedir l'import global màxim de la convocatòria seran desestimades, d'acord amb el que estableix l'article 39 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, sense perjuí del que estableixen els apartats 6 i 7 d'aquesta base.  
3. La resolució que serà motivada i tindrà els efectes i contingut previstos en l'article 25 de la Llei 38/2003, de 17 de novembre, general de subvencions, es publicarà en el Diari Oficial de la Generalitat Valenciana, d'acord amb el que estableix la normativa reguladora del procediment administratiu comú.  
4. El termini màxim per a resoldre i notificar les sol·licituds de subvencions serà de sis mesos, comptadors a partir de la finalització del termini de presentació de sol·licituds. Transcorregut el dit termini sense que s'haja dictat una resolució podran entendre desestimades les seues pretensions per silenci administratiu en els termes que estableix la normativa reguladora del procediment administratiu comú, i l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d'organització de la Generalitat.  
  
5. En la resolució de concessió d'ajuda, figuraran, com a mínim: import màxim de l'ajuda, tipus d'ajuda, termini d'execució i justificació de les actuacions subvencionables, procedència de fons amb menció expressa de les quantitats de FEADER i la seua mesura. S'inclourà una llista de reserva de sol·licituds no ateses per falta de crèdit.  
6. En la resolució de desestimació per falta de disponibilitats pressupostàries, es farà constar la incorporació i la posició de la sol·licitud en la llista d'espera, així com la puntuació obtinguda d'acord amb la base novena d'aquest annex i les condicions que se'n deriven. En el supòsit que es produïren renúncies, revocacions de les subvencions concedides o ampliacions posteriors de crèdit de la mateixa convocatòria, es poden fer atorgaments segons aquesta llista d'espera prevista en l'apartat anterior.  
7. Les resolucions, que posen fi a la via administrativa, seran notificades als interessats i es motivarà degudament el sentit d'aquestes. Es podrà interposar un recurs potestatiu de reposició davant de l'òrgan que va dictar la resolució, en el termini d'un mes, comptador des de l'endemà del dia en què tinga lloc la seua notificació, de conformitat amb la legislació vigent sobre procediment administratiu, o bé directament recurs en els jutjats del contenciós administratiu en el termini de dos mesos, comptadors des de l'endemà de la seua notificació, de conformitat amb el que establixen els articles 8.3, 25.1 i 46.1 de la Llei de la jurisdicció contenciosa administrativa.  
  
Deu. Pagament i justificació de les subvencions concedides  
1. La sol·licitud de pagament de la subvenció, dirigida al director / directora general competent en prevenció d'incendis forestals, es presentarà abans de la data establida en la resolució de concessió per a cada convocatòria en què s'haguera concedit l'ajuda.  
2. L'import definitiu de la subvenció es liquidarà aplicant el percentatge del 80 % al cost de la inversió efectivament realitzada pel beneficiari fins a un màxim de la quantitat indicada en la base quarta segons la modalitat de PLPIF sol·licitat.  
3. La direcció general competent en prevenció d'incendis forestals té per delegació de l'AVFGA, segons l'Acord de Delegació de 26 d'abril de 2012, les funcions d'autorització de pagaments, així com la pràctica dels controls, la qual cosa es farà constar expressament quan les resolucions s'adopten per delegació.  
4. El beneficiari ha de justificar el compliment del que s'ha convingut per mitjà de la presentació del compte justificatiu de despeses i el pagament de la totalitat de despeses originades per les activitats subvencionades per a la realització de l'activitat. El termini per a justificar serà establit en les convocatòries corresponents i serà com a màxim de 9 mesos des de la resolució de la convocatòria.  
5. Els pagaments efectuats pels beneficiaris es justificaran per mitjà de factures i documents de pagament. Quan això no siga possible, els pagaments es justificaran per mitjà de documents de valor probatori equivalent, d'acord amb el que estableix l'apartat 4 de l'article 60 del Reglament (UE) núm. 1305/2013.  
6. De conformitat amb el que disposa l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana, els ajuntaments han d'acreditar abans del pagament que estan al corrent en el compliment de l'obligació de rendició dels seus comptes anuals davant de la Sindicatura de Comptes. El dit requisit s'entendrà complit si el municipi figura en el certificat que publica mensualment en la pàgina web la Sindicatura de Comptes. Prèviament al pagament es comprovarà si el municipi figura en el certificat, i es requerirà en cas contrari al dit municipi perquè acredite el compliment de l'obligació.  
7. La sol·licitud de pagament anirà acompanyada de la documentació següent:  
7.1. El compte justificatiu contindrà la informació següent:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades, amb una relació classificada de les despeses de l'activitat, amb identificació del creditor, el document, el seu import, data d'emissió i data de pagament.  
c) Una certificació per part de funcionari de l'Administració local amb habilitació de caràcter nacional indicant que les despeses indicades en la memòria econòmica responen de manera indubtable a la naturalesa de l'activitat subvencionada, són estrictament necessàries i han sigut efectivament efectuades i pagades. L'òrgan concedent comprovarà, a través de les tècniques de mostreig els justificants que crega oportuns i que permeten obtindre evidència raonable sobre l'adequada aplicació de la subvenció, a la finalitat de la qual podrà requerir al beneficiari la remissió dels justificants de despesa seleccionats.  
7.2. El projecte del PLPIF elaborat.  
7.3. Si és el cas, un certificat per part de funcionari de l'Administració local amb habilitació de caràcter nacional indicant que s'ha complit la normativa de contractes del sector púbic en vigor.  
7.4. Certificat per part de funcionari de l'Administració local amb habilitació de caràcter nacional indicant que la inversió no ha sigut finançada de forma irregular per fonts nacionals o comunitàries diferents.  
7.5. Compromís adoptat pel Ple o, si és el cas, per la Junta de Govern Local quan acredite que té aquesta facultat delegada, o per l'alcalde / alcaldessa de la corporació amb la posterior ratificació del Ple o de la Junta en el cas que tinga aquesta facultat delegada, de:  
a) Compromís que es realitzaran, amb la diligència deguda, els tràmits necessaris per a l'aprovació definitiva, en un termini màxim de 2 anys, des de la sol·licitud de pagament, del PLPIF per part de la conselleria competent en prevenció d'incendis forestals.  
b) Compromís que durant els 5 anys següents a la data de pagament final no es realitzarà cap modificació important que afecte la naturalesa o condicions del PLPIF, una vegada resulte aprovat per la conselleria competent en prevenció d'incendis forestals.  
  
Onze. Pèrdua o minoració i reintegrament de la subvenció  
1. Qualsevol alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció. La modificació de la resolució de la concessió serà per la diferència entre la quantitat concedida en la corresponent convocatòria amb la quantitat obtinguda en altres subvencions d'altres administracions. La quantitat total obtinguda per mitjà de subvencions no pot excedir el percentatge indicat en la base quarta  
2. Si la quantitat obtinguda en altres subvencions d'altres administracions públiques o ens públics és superior a la concedida en la corresponent convocatòria, es procedirà, segons el cas, a la desestimació de la sol·licitud o a la pèrdua del dret al cobrament de la subvenció reconeguda.  
3. Igualment, l'incompliment pel beneficiari dels requisits i condicions que van donar lloc a l'atorgament de la subvenció, així com la falta de justificació o la justificació insuficient de la subvenció concedida en el termini establit a aquest efecte, així com la concurrència d'altres causes arreplegades per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.  
4. En els supòsits en què procedisca, s'incoarà el corresponent procediment de minoració o desistiment sense efecte de la subvenció, prèviament al tràmit d'audiència i notificació a l'interessat, perquè puga al·legar el que estime pertinent en defensa del seu dret.  
5. La resolució corresponent serà dictada per la persona titular de la direcció general amb competències en matèria de prevenció d'incendis forestals per delegació de la persona titular de l'AVFGA  
  
Dotze. Seguiment i control  
1. Els beneficiaris de les ajudes se sotmetran a controls administratius, sobre el terreny, a posteriori i de qualitat, així com qualsevol altra actuació de comprovació i control financer que corresponga a la Intervenció General i a qualsevol altre organisme amb competències de control sobre fons FEADER, i aportaran tota la informació que li siga requerida en l'exercici de les dites actuacions.  
2. L'organització i la realització dels controls s'efectuarà d'acord amb les disposicions generals que siguen aplicables establides en el Reglament d'execució (UE) 809/2014 pel qual s'estableixen disposicions d'aplicació del Reglament (UE) 1306/2013 pel que fa al sistema integrat de gestió i control, les mesures de desenvolupament rural i la condicionalitat.  
3. D'acord amb el que estableix l'article 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per part de la direcció general competent en matèria de prevenció d'incendis forestals s'elaborarà un pla de control, que haurà de ser aprovat amb caràcter previ a la seua execució, i en el qual s'especificaran els tipus de control a efectuar, els criteris de selecció de la mostra i el percentatge mínim d'ajuda a controlar respecte a l'import global.  
El pla de control serà aprovat pel director de l'Agència Valenciana de Foment i Garantia Agrària, d'acord amb el que estableix el Decret 185/2010, de 5 de novembre, del Consell, pel qual es regula el contingut i els requisits mínims dels plans de control de les ajudes finançades a càrrec del Fons Europeu Agrícola de Garantia Agrària (FEAGA) i al Fons Europeu Agrícola de Desenvolupament Rural (FEADER).  
  
4. Els controls administratius s'efectuaran sobre totes les sol·licituds d'ajuda i de pagament. Els controls administratius de les sol·licituds d'ajudes inclouran les comprovacions següents:  
a) L'admissibilitat del beneficiari.  
b) Els criteris/requisits d'admissibilitat, els compromisos i altres obligacions que han de complir els PLPIF per als quals se sol·licita ajuda.  
c) El compliment dels criteris de priorització de sol·licituds.  
d) L'admissibilitat dels costos de l'operació.  
Els controls administratius de les sol·licituds de pagament inclouran les comprovacions següents:  
a) L'operació finalitzada en comparació amb l'operació per la qual es va concedir l'ajuda.  
b) Els costos contrets i els pagaments realitzats.  
5. Per mitjà dels controls sobre el terreny es comprovarà:  
a) Que el resultat i la realitat de l'operació s'ajusta a la descripció efectuada en la sol·licitud d'ajuda, respecte de la que s'haja concedit l'ajuda i al que s'ha comprovat administrativament en la sol·licitud de pagament.  
b) L'autenticitat de les despeses declarades. Per a això requerirà els justificants que crega oportuns i que permeten obtindre evidència sobre l'adequada aplicació de la subvenció.  
c) Les obligacions dels beneficiaris quant a informació i publicitat de l'ajuda, d'acord amb allò que s'ha indicat en l'annex III del Reglament d'Execució (UE) núm. 808/2014.  
Les despeses cobertes pels controls sobre el terreny representaran com a mínim el 5 % de les despeses cofinançades pel FEADER en cada any natural i, en la mesura que siga possible, aquests controls es duran a terme abans que es realitze el pagament final de l'operació.  
6. Controls a posteriori. En els controls a posteriori es comprovarà:  
  
a) l'efectiva aprovació definitiva del PLPIF per part de la conselleria competent en prevenció d'incendis forestals en un termini màxim de 2 anys des de la sol·licitud de pagament, sense que s'hagen produïts retards innecessaris atribuïbles a l'interessat.  
b) que els PLPIF no han patit, en els cinc anys següents al pagament final al beneficiari, cap canvi substancial que afecte la seua naturalesa, les condicions de la seua execució o que menyscabe els seus objectius originals.  
c) Els controls a posteriori cobriran l'1 % de les despeses FEADER que estiguen subjectes als compromisos anteriors i respecte dels quals el FEADER haja abonat el pagament final.  
7. Controls de qualitat  
Els controls de qualitat seran addicionals als ja efectuats i s'aplicaran a l'1 % dels controls sobre el terreny i a posteriori.  
8. El tècnic que haja participat en el control administratiu d'un determinat expedient d'ajuda no podrà participar en el control sobre el terreny d'aqueix mateix expedient. Així mateix, el tècnic que haja participat en els controls anteriors tampoc podrà participar en el control de qualitat de l'expedient.  
  
Tretze. Transparència  
1. S'informa els beneficiaris que, de conformitat amb l'article 113 del Reglament (UE) núm. 1306/2013, les seues dades seran publicades d'acord amb l'article 111 del dit Reglament i podran ser tractades per organismes d'auditoria i investigació de la Unió Europea i nacionals, per a salvaguardar els interessos financers de la Unió.  
2. Quant a les dades de caràcter personal, els beneficiaris podran exercir els drets reconeguts en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades). L'acceptació de la subvenció suposa, per a cada un dels beneficiaris, l'acceptació i autorització expressa a l'Agència Valenciana de Foment i Garantia Agrària per a l'arreplega, per a la incorporació als respectius fitxers i el tractament de les dites dades personals, així com per a la seua conservació durant els terminis previstos en les disposicions aplicables.  
  
3 D'acord amb els apartats 2 i 4 de l'article 9 del Reglament (UE) núm. 702/2014, es garantirà la publicació en un lloc web global dedicat a les ajudes:  
a) De la informació resumida a què es refereix l'apartat 1 de l'article 9 del Reglament (UE) núm. 702/2014, o un enllaç a aquesta;  
b) Del text complet de cada una de les ajudes previstes en l'apartat 1, incloses les seues modificacions, o un enllaç que permeta accedir-hi;  
  
c) La informació a què es fa referència en l'annex III de l'esmentat Reglament sobre cada ajuda individual concedida superior a: i) 60.000 - per als beneficiaris actius en la producció agrícola primària, ii) 500.000 - per als beneficiaris actius en els sectors de la transformació de productes agrícoles, la comercialització de productes agrícoles, el sector forestal o que exerceixen activitats excloses de l'àmbit d'aplicació d'article 42 del Tractat.  
4 La informació prevista en l'anterior apartat, lletra c, s'organitzarà i posarà a disposició del públic de forma normalitzada, tal com es descriu en l'annex III del Reglament (UE) núm. 702/2014, i inclourà funcions eficaces de busca i descàrrega. La informació prevista en l'apartat anterior es publicarà en un termini de sis mesos a partir de la data de la concessió de l'ajuda o, en el cas de les ajudes en forma d'avantatge fiscal, en el termini d'un any a partir de la data en què haja de presentar-se la declaració d'impostos, i estarà disponible durant almenys deu anys a partir de la data de la concessió de l'ajuda.  
  
  
Catorze. Publicitat i finançament de les ajudes  
1. Les quanties totals màximes aplicables en cada convocatòria es publicaran mitjançant una resolució del director de l'Agència Valenciana de Foment i Garantia Agrària en el Diari Oficial de la Generalitat Valenciana.  
2. El finançament de la mesura es farà a càrrec de les assignacions previstes en el Programa de Desenvolupament Rural de la Comunitat Valenciana 2014-2020, segons els percentatges de cofinançament que estableix el dit document.  
  
Quinze. Informació i publicitat  
1. En la resolució de concessió s'indicarà expressament que l'ajuda està subvencionada pel FEADER en el marc de la mesura 8 Inversions en el desenvolupament de zones forestals i millora de la viabilitat dels boscos del Programa de Desenvolupament Rural de la Comunitat Valenciana 2014-2020.  
2. D'acord amb el que estableix l'article 18 de la Llei 38/2003 general de subvencions, l'Agència Valenciana de Foment i Garantia Agrària, com a autoritat de gestió del PDR-CV 2014-2020, donarà d'alta les convocatòries i les seues resolucions en la Base de Dades Nacionals de Subvencions, i publicarà en la seua pàgina web la informació indicada en l'article 9 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
  
Setze. Protecció de dades  
1. Les dades personals dels beneficiaris podran ser tractades per organismes nacionals i de la UE, relacionats amb les obligacions de les administracions relatives a la gestió, control, auditoria, seguiment i avaluació, d'acord amb el que estableix el Reglament UE 1306/2013, sobre les dades arreplegades en la Directiva 95/46/CE i el Reglament CE 45/2001 i normatives de transposició d'aquestes.  
2. D'altra banda, els beneficiaris han de complir la normativa corresponent, adoptant i aplicant mesures de seguretat previstes en el paràgraf anterior i la Llei orgànica 15/1999 desplegades pel RD 1720/2007.


Còpia Permalink ELI